**Trăim atât cât ne e dat**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trăim atât cât ne e dat

...

Ne-om duce toți cum am venit,

Cu minte prea puțină,

Că trupul ce ne-a urgisit

De-atâta viață e rănit

Și gol e de lumină!

...

Trăim atât cât ne e dat,

Și-apoi și-apoi ne-om duce,

Obosiți de colindat,

Pe drumuri pline de păcat

Cu Dumnezeu pe cruce!

...

Și ne-om trezi deodată noi,

În visul fără de sfârșit,

În lumea-aceea de apoi,

Cum am plecat, la fel de goi

Și vom uita că am trăit!

...

Deloc noi nu vrem să murim.

Am mai trăit și-am tot trăi,

Deși de fapt nici nu trăim,

Că suntem morți fără să știm

Chiar dinainte de-a muri!

...

Trăim atât cât ne e dat,

Și-apoi și-apoi ne-om duce,

Obosiți de colindat,

Pe drumuri pline de păcat

Cu Dumnezeu pe cruce!